paragraph_text: Prekomorske brigade NOV-a formirane su u Apuliji u listopadu 1943. godine. Poslije su osnovane i druge prekomorske jedinice NOV-a. Pri kraju rata imale su ukupno 26 000 pripadnika, a više od 22 000 činili su Istrani i Primorci. U talijanskom gradu Bariju djelovala je prijamna baza, a Vrhovno zapovjedništvo NOVJ uspjelo je u prekomorske brigade, koje su bile pod njezinom komandom, uključiti bivše pripadnike talijanske i njemačke vojske, internirce, pripadnike Specijalnih bataljuna (tal. Battaglioni speciali) i jugoslavenske prebjege Saveznicima (u sjevernoj Africi i dr.) koji su se željeli priključiti NOV-u. Pristupanje prekomorskim brigadama nije među dragovoljcima bilo po ideološkom načelu, već po socijalnom porijeklu. Među prije navedenim pristupnicima bilo je oko 1 800 Talijana i 450 antifašista iz drugih država.